RESOLUCIÓN do 8 de outubro de 2014 sobre a ampliación do prazo establecido no artigo 5.4 da Resolución do 22 de xullo de 2014 pola que se regulan as axudas económicas para o pagamento de parte da factura eléctrica a través do tícket eléctrico social de Galicia durante o primeiro semestre de 2014 ás familias con fillos menores a cargo cuxos ingresos non superen o IPREM, e se procede á súa convocatoria (Diario Oficial de Galicia número 146, do 4 de agosto de 2014).
Instituto Enerxético de Galicia — III. Outras disposicións — 24/10/2014

No
Diario Oficial de Galicia
núm. 146, do 4 de agosto de 2014, publicouse a Resolución do 22 de xullo de 2014 pola que se regulan as axudas económicas para o pagamento de parte da factura eléctrica a través do tícket eléctrico social de Galicia durante o primeiro semestre de 2014 ás familias con fillos menores a cargo cuxos ingresos non superen o IPREM, e se procede á súa convocatoria.
De acordo co disposto no artigo 5.4 da dita resolución, o prazo de presentación será de tres meses a partir do día seguinte ao da súa publicación no
Diario Oficial de Galicia
.
No artigo 12.1 da resolución establécese que as axudas concedidas en concepto de tícket eléctrico non requirirán outra xustificación que a acreditación da condición de beneficiario, segundo o previsto no artigo 28.9 da Lei 9/2007, do 13 de xuño, de subvencións de Galicia. Tal condición debe acreditarse co cumprimento do estipulado no artigo 3 desta resolución, mediante a presentación da documentación estipulada no artigo 6 dela. Logo da comprobación de que a dita documentación é correcta e de que o solicitante cumpre todos os requisitos exixidos para ter a condición de beneficiario, procederase ao pagamento segundo o establecido no artigo 60.1 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.
De acordo co previsto no artigo 49.1 da Lei 30/1992, do 26 de novembro, de réxime xurídico das administracións públicas e do procedemento administrativo común, publicada no
Boletín Oficial del Estado
núm. 285, do 27 de novembro (en diante, LRXPAC) a ampliación poderase acordar de oficio ou por instancia de parte, antes do vencemento do prazo de que se trate e se as circunstancias así o aconsellan e con iso non se prexudican dereitos de terceiros.
Doutra banda, o artigo 45.3 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia (DOG núm. 20, do 29 de xaneiro) e o artigo 70 do Real decreto 887/2006, do 21 de xullo, polo que se aproba o Regulamento da Lei 38/2003, do 17 de novembro, xeral de subvencións (BOE núm. 176, do 25 de xullo), establece a posibilidade de que o órgano concedente das subvencións outorgue, salvo precepto en contra contido nas bases reguladoras, unha ampliación do prazo establecido para presentar a xustificación, que non excederá a metade deste.
Neste senso, e dado que non se causarían prexuízos a terceiros, os concellos, como entidades colaboradoras, a través dos seus servizos sociais, manifestan a necesidade dun prazo maior para asesorar e colaborar cos solicitantes das axudas na presentación telemática das solicitudes.
Por todo o anterior, sobre a base dos requisitos e condicións previstos na normativa anteriormente citada,
Primeiro. Acordar, de oficio, unha ampliación do prazo establecido no artigo 5.4 da resolución, para a presentación de solicitudes de axudas económicas para o pagamento de parte da factura eléctrica a través do tícket eléctrico social de Galicia durante o primeiro semestre de 2014, ata o 30 de novembro de 2014.
Segundo. Publicar esta resolución no
Diario Oficial de Galicia
e na páxina web do Instituto Enerxético de Galicia (www.inega.es), para os efectos previstos no artigo 59.6 b) da LRXPAC.
Terceiro. De acordo co disposto no artigo 49.3 da LRXPAC contra o presente acordo non cabe recurso de ningún tipo.
Santiago de Compostela, 8 de outubro de 2014